Πληροφορίες: Τάνια Κατσάνη

**Αθήνα: 24.03.2015**

 **Αρ. Πρωτ.: 666**

**Προς: κ. Γ. Κατρούγκαλο, Αναπληρωτή Υπουργό Εσωτερικών και Διοικητικής Ανασυγκρότησης**

**Επιστολή της Ε.Σ.Α.μεΑ. με προτάσεις στο νομοσχέδιο: «Εκδημοκρατισμός της διοίκησης- Καταπολέμηση Γραφειοκρατίας και Ηλεκτρονική Διακυβέρνηση- Αποκατάσταση Αδικιών και άλλες διατάξεις»**

**Κοιν:**

- Γραφείο Πρωθυπουργού της χώρας κου Α. Τσίπρα

- Γραφείο Υπουργού Επικρατείας κ. Ν. Παππά

- Γραφείο Υπουργού Επικρατείας κ. Α. Φλαμπουράρη

- Γραφείο Υπουργού Εσωτερικών και Διοικητικής Ανασυγκρότησης, κ. Ν. Βούτση

- Γραφείο Γενικού Γραμματέα Διοικητικής Μεταρρύθμισης, κ. Δημ. Τσουκαλά

- Φορείς - Μέλη Ε.Σ.Α.μεΑ.

***Κύριε Υπουργέ,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) -

*που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας και ιδρυτικό μέλος του Ευρωπαϊκού Φόρουμ Ατόμων με Αναπηρία, του μεγαλύτερου φορέα εκπροσώπησης των ατόμων με αναπηρία και των οικογενειών τους σε ευρωπαϊκό επίπεδο, διαθέτουσα σήμερα διαχειριστική επάρκεια Β΄ και Γ΄ Τύπου για την υλοποίηση συγχρηματοδοτούμενων πράξεων στο πλαίσιο του ΕΣΠΑ 2007 - 2013 και διαπίστευση ως φορέας παροχής προγραμμάτων «Δια Βίου Μάθησης»*-

με την παρούσα επιστολή της καταθέτει τις προτάσεις της επί του νομοσχεδίου «Εκδημοκρατισμός της διοίκησης- Καταπολέμηση Γραφειοκρατίας και Ηλεκτρονική Διακυβέρνηση- Αποκατάσταση Αδικιών και άλλες διατάξεις». Το παρόν θα αναρτηθεί και υπό τη μορφή σχολίων στη διαβούλευση του υπουργείου Εσωτερικών και Διοικητικής Ανασυγκρότησης για το νομοσχέδιο.

Σε πρόσφατη συνάντηση μαζί σας, αντιπροσωπεία της ΕΣΑμεΑ σας κατέθεσε το σύνολο των αιτημάτων της, στοχεύοντας στην λήψη μέτρων που θα ανακουφίσουν τα άτομα με αναπηρία και τις οικογένειές τους. Σήμερα καταθέτουμε κατά άρθρο τις προτάσεις μας επί του νομοσχεδίου.

**Ενότητα Α**

**Άρθρο 14** Απλούστευση και επιτάχυνση διαδικασιών προσλήψεων εποχικού

προσωπικού και συμβάσεων μίσθωσης έργου

Ζητάμε τη θέσπιση διατάξεων που θα συμπεριλαμβάνουν κοινωνικά κριτήρια και μοριοδότηση για την πρόσληψη ατόμων με αναπηρία και γονέων και κηδεμόνων τους σε εποχικές θέσεις εργασίας και θέσεις κοινωφελούς εργασίας. Επισημαίνουμε ότι η νομοθεσία προβλέπει ανάλογα κοινωνικά κριτήρια για ευπαθείς ομάδες του πληθυσμού, όπως πολύτεκνοι και τρίτεκνοι, χωρίς όμως να συμπεριλαμβάνονται σε αυτές και τα άτομα με αναπηρία που βιώνουν σε πολύ μεγαλύτερο ποσοστό την ανεργία και τον κοινωνικό αποκλεισμό.

**Άρθρο 16** Ηλεκτρονική ταυτοποίηση-Κάρτα πολίτη

Στην “Κάρτα Πολίτη” να ενσωματωθούν όλα τα απαραίτητα στοιχεία και προσωπικά δεδομένα που θα κάνουν την Κάρτα Αναπηρίας πραγματικότητα. Πρόκειται για μια ευκαιρία που δεν πρέπει να χαθεί, για όλα τα άτομα με αναπηρία και χρόνιες παθήσεις που έχουν γνωμάτευση δια βίου αναπηρίας, από ΚΕΠΑ, ΑΣΥΕ κλπ. (όλες τις δημόσιες αρχές). Με την Κάρτα Αναπηρίας καθορίζεται καθολικά, οριζόντια και κάθετα, η σχέση των πολιτών με αναπηρία και με χρόνιες παθήσεις τόσο με τις δημόσιες αρχές σε όλα τα επίπεδα (σε επίπεδο Δήμου, Περιφέρειας, Κράτους) όσο και με τον ιδιωτικό τομέα βάσει των τηρουμένων ηλεκτρονικών αρχείων από τους εμπλεκόμενους φορείς.

**Ενότητα Β**

Προστίθενται νέα άρθρα ως εξής:

**Άρθρο 19 α** Πρόσβαση κωφών στις δημόσιες υπηρεσίες

 Καθιερώνεται η χρήση των διερμηνέων Ελληνικής Νοηματικής Γλώσσας στις υπηρεσίες του δημόσιου τομέα, του ευρύτερου δημόσιου τομέα και των ΟΤΑ για την αυτόνομη εξυπηρέτηση και συναλλαγή κωφών - βαρηκόων ατόμων με αυτές. Προς τούτο το Υπουργείο Εσωτερικών και Διοικητικής Ανασυγκρότησης θα υποστηρίξει τη δημιουργία και λειτουργία ειδικής «Υπηρεσίας Διαμεταγωγής για την εξυπηρέτηση κωφών και βαρηκόων ατόμων» από την Εθνική Συνομοσπονδία Ατόμων με Αναπηρία (ΕΣΑμεΑ) και την Ομοσπονδία Κωφών Ελλάδος (ΟΜΚΕ). Με απόφαση του Υπουργού Εσωτερικών και Διοικητικής Ανασυγκρότησης θα καθοριστούν οι λεπτομέρειες για τη δημιουργία, λειτουργία, ενίσχυση κ.λπ. της παραπάνω Υπηρεσίας.

**Άρθρο 19 β** Ενημέρωση ατόμων με αναπηρίες κατά τη πρόληψη μέτρων επί φυσικών φαινομένων καταστροφών

Στην Γενική Γραμματεία Πολιτικής Προστασίας, που υπάγεται στο Υπουργείο Εσωτερικών και Διοικητικής Ανασυγκρότησης, συστήνεται ειδική υπηρεσία ενημέρωσης των τουριστών και των ΑμεΑ. Όταν οι τουρίστες και τα ΑμεΑ βρίσκονται σε περιοχή, που τελεί υπό κίνδυνο φυσικών εκτάκτων καταστροφών, η Γ.Γ.Π.Π. αναλαμβάνει την ενημέρωση αυτών μέσω ηχητικών και γραπτών μηνυμάτων (SMS) στην Ελληνική και Αγγλική Γλώσσα, χρησιμοποιώντας τα διαθέσιμα τηλεπικοινωνιακά συστήματα στην περιοχή αυτή. Ακόμη, η ανωτέρω υπηρεσία θα έχει την ευθύνη της καθολικής πρόσβασης των ΑμεΑ στον Πανευρωπαϊκό Αριθμό Κλήσης Εκτάκτου Ανάγκης 112 για την Ελλάδα.»

**Άρθρο 19 γ** Κέντρο Εξυπηρέτησης Κωφών - Βαρηκόων στο Εθνικό Ίδρυμα Κωφών και στα παραρτήματά του

 Για την διευκόλυνση της εξυπηρέτησης των κωφών - βαρηκόων ατόμων, δημιουργείται Κέντρο Εξυπηρέτησης Κωφών - Βαρηκόων (Κ.Ε.Κ.Β.) στο Εθνικό Ίδρυμα Κωφών που θα λειτουργεί ακριβώς σαν ένα Κέντρο Εξυπηρέτησης Πολιτών (Κ.Ε.Π.). Για τη δημιουργία, στελέχωση, λειτουργία, ανάπτυξη του το Υπουργείο Εσωτερικών και το Υπουργείο Εργασίας συνεργάζονται για το σκοπό αυτό με την Ομοσπονδία Κωφών Ελλάδος και το Εθνικό Ίδρυμα Κωφών.»

**Άρθρο 19δ** Πιστοποίηση της προσβασιμότητας των διαδικτυακών τόπων του δημόσιου τομέα

Το εδάφιο 8 του Άρθρου 4 «Γενικές αρχές ηλεκτρονικής διακυβέρνησης» του Ν. 3979/2011 ΦΕΚ 138 Α’ διαμορφώνεται ως εξής:

8. Ο σχεδιασμός και η εφαρμογή υπηρεσιών ηλεκτρονικής διακυβέρνησης και η διαμόρφωση και προμήθεια των αντίστοιχων πληροφοριακών και επικοινωνιακών συστημάτων και υπηρεσιών πρέπει να γίνεται με γνώμονα τη διασφάλιση της ηλεκτρονικής προσβασιμότητας σε άτομα με αναπηρίες και σε χρήστες υποστηρικτικών τεχνολογιών και τη δυνατότητα αξιοποίησης των σχετικών υπηρεσιών από αυτά καθώς και των ψηφιακών αρχείων και εγγράφων που συμπεριλαμβάνονται σε αυτές, από τα άτομα αυτά, και πάντα σύμφωνα με τα διεθνή πρότυπα προσβασιμότητας στα οποία δεσμεύεται η Ευρωπαϊκή Ένωση και η χώρα (Οδηγίες Προσβασιμότητας για τον Ιστό -Web Content Accessibility Guidelines της κοινοπραξίας W3C, Έκδοση 2.0 ή όποια νεότερη ισχύει και σε επίπεδο συμμόρφωσης τουλάχιστον «ΑΑ»). Η πιστοποίηση της προσβασιμότητας αυτών των διαδικτυακών τόπων θα πραγματοποιείται από την Εθνική Συνομοσπονδία Ατόμων με Αναπηρία (ΕΣΑμεΑ), η οποία εφόσον οι διαδικτυακοί τόποι συμμορφώνονται με τα προαναφερόμενα πρότυπα θα χορηγεί ειδικό πιστοποιητικό συμμόρφωσης. Με Απόφαση του Υπουργού Εσωτερικών και Διοικητικής Ανασυγκρότησης θα καθοριστούν οι λεπτομέρειες υλοποίησης της σχετικής διαδικασίας».

**Άρθρο 19 ε** Δημόσιες συμβάσεις και προσβασιμότητα στα άτομα με αναπηρίες

Κατά την εκτέλεση δημοσίων συμβάσεων για όλα τα έργα και τις προμήθειες που προορίζονται για χρήση από φυσικά πρόσωπα, είτε πρόκειται για το ευρύ κοινό είτε για το προσωπικό της αναθέτουσας αρχής, συμπεριλαμβανομένων των συμβάσεων μισθώσεων χώρων, οι τεχνικές προδιαγραφές καταρτίζονται με τρόπο ώστε να λαμβάνουν υπόψη τα κριτήρια προσβασιμότητας στα άτομα με αναπηρίες ή τον σχεδιασμό για όλους τους χρήστες.

**Ενότητα Γ**

**Άρθρο 20** Πεδίο εφαρμογής

Να συμπεριληφθεί παράγραφος με την οποία θα ρυθμίζεται η περίπτωση των εργαζομένων με αναπηρία 50% ή γονέων-κηδεμόνων που έχουν στην επιμέλεια και φροντίδα τους άτομα με αναπηρία με ποσοστό αναπηρίας 50% της Αγροτικής Τράπεζας της Ελλάδος και των εταιρειών του ομίλου της, οι οποίοι με την μεταβίβαση της Αγροτικής Τράπεζας στην Τράπεζα Πειραιώς, οι προστατευόμενοι εργαζόμενοι του ν. 2643/98 δεν διατήρησαν την προστασία που τους παρείχε ο ν. 2643/98.

Να συμπεριληφθεί επίσης παράγραφος για την προώθηση νομοθετικής ρύθμισης για τη διασφάλιση της εργασίας των ατόμων με αναπηρία που υπηρετούν σε Ν.Π.Ι.Δ. των Δήμων της χώρας. Το εν λόγω αίτημα αποτελεί και πρόταση της ΚΕΔΕ, βάσει της 181ης απόφασης του Δ.Σ. της στις 12.11.2014 και αφορά στη μεταφορά του προσωπικού ΑμεΑ που υπηρετεί σε Ν.Π.Ι.Δ. των Δήμων που έχουν λυθεί ή βρίσκονται σε εκκαθάριση στον οικείο Δήμο σε προσωποπαγείς θέσεις ιδιωτικού δικαίου αορίστου χρόνου.

**Ενότητα Δ**

**Άρθρο 28** Θέματα ΕΚΔΔΑ

Προστίθεται παράγραφος 11 ως εξής:

«Σε όλα τα προγράμματα του ΕΚΔΔΑ και ΙΝΕΠ θα περιλαμβάνεται ενότητα σχετιζόμενη με την αναπηρία και την προσβασιμότητα στα άτομα με αναπηρία, που θα σχεδιάζεται και υλοποιείται σε συνεργασία με την Εθνική Συνομοσπονδία Ατόμων με Αναπηρία (ΕΣΑμεΑ)».

**Άρθρο 29** Θέματα Εθνικού Τυπογραφείου

Προστίθεται παράγραφος 4 ως εξής:

«Το Εθνικό Τυπογραφείο υποχρεούται στην παραγωγή έντυπης μορφής των ΦΕΚ σε μορφές προσβάσιμες στα άτομα με αναπηρία (γραφή Braille, CDs, DVDs με υπότιτλους και διερμηνεία στη νοηματική κ.λπ.), εφόσον αυτές ζητηθούν».

**Άρθρο 30** Αποσπάσεις διακριθέντων αθλητών

Το άρθρο 1 συμπληρώνεται ως εξής: «Οι Αθλητές που έχουν καταλάβει 1η έως 8η νίκη σε θερινούς ή χειμερινούς Ολυμπιακούς Αγώνες *ή σε Παραολυμπιακούς Αγώνες* και έχουν…».

**Αναμένουμε τη συμπερίληψη των προτάσεών μας και είμαστε στη διάθεσή σας για περαιτέρω ανάλυση επί των προτάσεών μας.**

 **Με εκτίμηση**

 **Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

 **Ι. ΒΑΡΔΑΚΑΣΤΑΝΗΣ ΧΡ. ΝΑΣΤΑΣ**